Assassin's Creed Odyssey

עלילת המשחק

עלילת המשחק מתרחשת בשנת 431 לפני הספירה, ארבע מאות שנה לפני אירועי המשחק הקודם, והוא מתאר את ההיסטוריה הבדיונית הסודית של המלחמה הפלופונסית שהתרחשה ביוון העתיקה. השחקן מגלם את דמותו של שכיר חרב או שכירת חרב ומסוגל להילחם גם עבור אתונה וגם עבור הליגה האטית-דלית או את הליגה הפלופונסית בראשות ספרטה. כמו במשחקים קודמים בסדרה, המשחק מציג נרטיב מקביל המתרחש בעידן המודרני אשר לוקח חלק גדול במשחק הזה, ומגולל את המשך קורותיה של המתנקשת ליילה חסן, שהופיעה לראשונה במשחק הקודם, אשר הפעם מוצאת את הספר של הסופר הרודוטוס, אבי ההיסטוריה, אשר מספר על שכיר חרב ספרטני שהחזיק בתקופתו ב "פיסת עדן", החנית של ליאונידס.
בהווה, ליילה חסן מוצאת את החנית של ליאונידס ושואבת מתוכה את הדנ"א של שני אנשים שכירי חרב, האחים קסנדרה ואלכסיוס. עם עזרתם של מתנקשים, ליילה בוחרת באחד מן האחים ("Misthios") ומפעילה את האנימוס שלה כדי למצוא את המיקום של פיסת עדן, המטה של הרמס.
שכירת החרב מתחילה כילדה ספרטנית צעירה בשם קסנדרה, אשר גודלה על ידי הוריה, ניקולאוס ומריני, וירשה את חניתו של המלך ליאונידס ממריני כצאצא של ליאונידס. עם זאת, יום אחד, אחיה התינוק של קסנדרה נזרק מן ההר בשל נבואת האורקל אשר לפיה תינוק זה יגרום לעלייתה או לחורבנה של ספרטה. קסנדרה ניסתה לעצור זאת ונזרקה גם היא מן ההר על ידי אביה, ניקולאוס עצמו. קסנדרה לא מתה ונמלטה לאי קפלוניה, ניצלה על ידי זר בשם מרקוס, ושם היא גדלה ועבדה בעבודות מזדמנות עד שהמלחמה הפלופונסית התחילה.
בתחילת המלחמה קסנדרה נמצאת באי קפלוניה, שלא מושפע מהמלחמה כיוון שהוא קטן ושולי. הבריון המקומי של האי, הציקלופ (קרוי כך כיוון שהוא בעל עין אחת) משליט הרס באי וקסנדרה עוצרת אותו, ומצילה ימאי מנוסה בשם ברנבס, שהעליב את הציקלופ. כאות תודה, ברנבס הופך את קסנדרה לקפטן הספינה שלו וקסנדרה סוף סוף יכולה לעזוב את קפלוניה.
אדם עשיר בשם אלפינור ניגש אל קסנדרה, ושוכר את שירותיה בתור שכירת חרב כדי שתתנקש בחייו של "הזאב של ספרטה". קסנדרה יוצאת למגריס עם ברנבס ופוגשת במפקד ספרטני בשם סטנטור, בנו המאומץ של הזאב. מגלה מאוחר יותר כי הזאב הוא ניקולאוס אביה, ומחליטה להתעמת איתו. ניקולאוס מודה שהוא מתחרט על מה שעשה, אבל אומר להגנתו שעשה זאת לטובתה של ספרטה. השחקן צריך לבחור אם להרוג את ניקולאוס או לרחם עליו. קסנדרה מגלה כי ניקולאוס הוא למעשה אביה החורג וכי מריני, אימה של קסנדרה, נמצאת בסכנה. קסנדרה מתעמתת עם אלפינור, אשר מגלה שהוא ידע שניקולאוס היה אביה החורג ורצה להרוג את ניקלאוס כדי שתתחיל מלחמה. לאחר מכן הוא מציע לקסנדרה עבודה נוספת, להתנקש בחייה של מריני, אך קסנדרה מסרבת ואלפינור בורח. קסנדרה מגיעה לדלפי כדי לשאול את הפיתיה (אורקל) היכן נמצאת מריני, שם קסנדרה פוגש את הרודוטוס, אשר מזהה את החנית של ליאונידס שקסנדרה נושאת איתה. בפגישה עם הפיתיה, היא מזהירה את קסנדרה מה"כת של קוסמוס", אשר נמצאים במסע ציד של משפחתה של קסנדרה. קסנדרה ממשיכה לחקור את הכת על ידי התנקשות באלפינור ושימוש בבגדי הכת שלו כדי להתגנב למקדש של הכת. קסנדרה מגלה שהכת מתכננת לנצל את המלחמה כדי להשתלט על כל יוון, וכי המפקד שלהם הוא דימוס שזה למעשה אחיה של קסנדרה, אלכסיוס, שעבר שטיפת מוח על ידי "הכת של הקוסמוס".
קסנדרה ממשיכה במסעה בכל רחבי יוון כדי לנקות את שחיתות הכת אשר משפיעה הן על ספרטה והן על אתונה, ובאה במגע עם דמויות יווניות מפורסמות כגון פריקלס ואספאסיה. היא מקבלת מאספסיה שמות של אנשים שיוכלו לעזור לה למצוא את אמא שלה, מריני. קסנדרה יוצאת לחפש את אותם האנשים – היפוקרטס, הרופא שטיפל במירני, אנת'וסה, שאירחה אותה בעברה בביתה וקסניה, פיראטית שצירפה את מיריני לצוות שלה לזמן מה. קסנדרה עוזרת לכל אלו והורגת חברים בכת שפעלו כנגדם. היא מגלה מקסניה שמיריני נמצאת כרגע באי נקסוס, ומתפקדת כשליטה של האי. קסנדרה מגיעה לפגוש את מירני והשתיים מתאחדות. לאחר שקסנדרה מביסה את הצבא של פאלוס, האי השכן שהטריד את נקסוס, מירני וקסנדרה מחליטות לחזור לספרטה, לא לפני שקסנדרה חוזרת לאתונה ומגלה שאתונה נפלה למגפה קשה שגורעת מהחיים בעיר. היא מגלה שחייו של פריקליס בסכנה. קסנדרה לא מצליחה לעצור את רצח פריקלס בידי דימוס שנשלח ע"י הכת אבל מצליחה למצוא את אביה האמיתי, פיתגורס. פיתגורס ומריני מסבירים לקסנדרה שהם הביאו אותה ואת דימוס לעולם כדי לשמר את השושלת של לאונידס מכיוון שהוא וצאצאיו קשורים יחדיו לממציאי "פיסות העדן", כמו חניתו של ליאונידס. פיתגורס אומר לקסנדרה שעליה למצוא "פיסות עדן" הדרושות לסגירתה של העיר האבודה, אטלנטיס, בשביל שהידע שלה לא ינוצל לרעה על ידי "הכת של קוסמוס". לאחר מכן קסנדרה ומיריני חוזרות לספרטה, שם הן מקוות לקנות את האזרחות הספרטנית שלהן מחדש. קסנדרה עוזרת לשני המלכים הספרטנים בתמורה לאזרחות שלה. עבור פסוניאס היא מנצחת במשחקים האולימפיים בשם ספטרה, ועבור ארכלימאוס היא יוצאת לעזור לסטנטור, בנו המואמץ של ניקולאוס בנצחון הספרטנים במלחמה אזורית. קסנדרה מגלה במהלך אירועים אלו שפסוניאס המלך הספרטני הוא חבר בכת, היא מאשימה אותו מול המועצה הספרטנית ומביאה הוכחה לכך, ולאחר שפסוניאס מגורש מספרטה קסנדרה מתנקשת בו. קסנדרה יוצאת יחד עם המצביא ברסידיס לקרב בפילוס, בו קסנדרה פוגשת שוב בדימוס ומתעמתת עמו. קסנדרה כמעט מנצחת את דימוס אך נפצעת, נלכדת ומובלת לאתונה, שם היא מנהלת שיחה עם דימוס ומנסה לשכנע אותו שהוא צעצוע של הכת. היא מגלה שלאחר מות פריקלס, יריבו הפוליטי קליאון, גם חבר בכת, תפס את השלטון ומתכנן להטיל מצור על ערים סמוכות. קסנדרה בורחת מהכלא ועוזרת לסוקרטס ולשאר אנשי הרוח להפחית מהתמיכה בקליאון בעיר, ולאחר שהוא בורח למקדוניה כדי להוכיח את עצמו מחדש, קסנדרה יוצאת אחריו ונפגשת שוב עם ברסידיס. השניים מתכננים להרוג את קליאון אך במהלך הקרב בין הצבא הספרטני לאתונאי במקדוניה, דימוס פולש למקום והורג את ברסידיס. קסנדרה ודימוס מתעמתים פעם נוספת אך קליאון יורה בטעות חץ בגבו של דימוס, למרות שניסה לפגוע בקסנדרה. דימוס נפצע ומתמוטט וקסנדרה רודפת אחרי קליאון, היא מביסה אותו בקרב ומטביעה אותו למוות בחופי מקדוניה, כנקמה על מות פריקלס.
קסנדרה חוזרת לספרטה, היא ומיריני חוזרות למקום שבו הכל התחיל – ההר שממנו נזרקו קסנדרה ואלכסיוס (דימוס) בילדותם. אלכסיוס נמצא על ההר וקסנדרה משכנעת אותו שהכת מסוכנת ולא נחוצה לו. מכאן יש לשחקן בחירה האם להרוג או לנסות להציל את אלכסיוס. אם השחקן יבחר להרוג אותו, אלכסיוס וקסנדרה יתעמתו ולאחר מכן קסנדרה תצליח לדקור את אלכסיוס בנקודה קריטית והוא ימות. אם השחקן יבחר לנסות להציל את אלכסיוס, קסנדרה תצליח לגרום לו לחזור למוטב באמצעות החנית של סביהם – ליאונידס. זהו הסוף הטוב של המשחק, לאחריו קסנדרה חוזרת עם אלכסיוס לביתם שבספרטה, היכן שהיא, אלכסיוס, מיריני, ניקולאוס וסטנטור חוזרים לחיות את חייהם כמו משפחה שמחה ואוהבת. קסנדרה נפגשת עם ברנבאס והשניים ממשיכים במסעותיהם, כאשר בני המשפחה של קסנדרה יכולים להצטרף לצוות של הספינה שלהם.
מכאן השחקן ממשיך וקסנדרה יוצאת למסע לצוד ולהרוג את כל החברים הבכירים בכת. לאחר שהיא מצליחה בכך, קסנדרה סוף סוף מגלה את הזהות האמתית של מנהיג הכת, והיא חוזרת להיכל של הכת בדלפי.
כשהמלחמה נמנעה והכת כמעט נהרסה, קסנדרה הולכת למפגש הסודי של הכת מתחת למקדש של דלפי כדי להרוס את פירמידת העדן שהכת השתמשה בה כדי להשפיע על הפוליטיקה היוונית. קסנדרה נוגעת בפירמידה ומקבלת חזיונות של סכסוכים עתידיים. לפני שקסנדרה הורסת את הפירמידה, אספאסיה מגיעה לשם ומגלה לקסנדרה כי היא הייתה המנהיגה של הכת אבל אומרת שהיא לא הסכימה עם מעשיהם של חברי הכת מכיוון שהפירמידה השפיעה עליהם לרעה, והיא מודה לקסנדרה שהיא הרגה את חברי הכת. לשחקן יש את האפשרות של להרוג או לרחם על אספסיה, אבל חותך את הקשרים איתה בכל מקרה. לבסוף, קסנדרה אוספת את כל "פיסות העדן" כדי לאטום אטלנטיס, ומפעילה הקלטה ממבשרת מהציוויליזציה הראשונה, אלת'יה, שאומרת לקסנדרה ולליילה כי הטכנולוגיה והפריטים של הציוויליזציה הראשונה לא מיועדים לבני האדם ויש להשמידם על מנת שבני האדם יגיעו לפוטנציאל האמיתי שלהם. פיתגורס מעביר בחוסר רצון את "המטה של הרמס" אל קסנדרה, ומת מיד לאחר מכן. בהמשך, קסנדרה ממשיכה את הרפתקאותיה.
בהווה, ליילה משתמשת בנתונים מן האנימוס כדי להגיע לאטלנטיס ומפעילה אותה. בזמן שחבריה המתנקשים בודקים את הנתונים על אטלנטיס, ליילה מוצאת את קסנדרה במערה, אשר נשארה בחיים כל הזמן הזה בזכות "המטה של הרמס". קסנדרה מזהירה את ליילה כי העולם זקוק לאיזון בין הסדר לכאוס, מסדר הטמפלרים והמתנקשים, הצד המנצח יחליט על גורל העולם. קסנדרה גם מסבירה כי לפי הנבואה, ליילה היא זאת שתביא איזון לסדר ולכאוס, קסנדרה נותנת לה את המטה, ומתה מיד לאחר מכן.

הרחבות למשחק

"מורשת הלהב הראשון" הוא חבילת הרחבה עבור המשחק אשר יצאה ב-4 בדצמבר 2018. זוהי ההרחבה הראשונה מתוך שתי חבילות הרחבה עבור המשחק לצד ההרחבה השנייה, "גורלה של אטלנטיס".

משחקיות

מפתחי המשחק הבהירו שב-Odessey, הם התמקדו ביצירת המשחק כמשחק תפקידים מוחלט, לאחר שבפיתוח המשחק הקודם נלקחו אלמנטים מסוימים מסוגת משחקי התפקידים. לשחקן ישנה האפשרות לבחור אפשרות דיאלוג מתוך ארבעה משפטים קיימים, ולבחור בחירות שונות שישפיעו על העלילה של המשחק, כאשר נוספה גם מערכת המאפשרת ליצור מערכות יחסים מגוונות עם דמויות שונות במהלך המשחק, החל מקשרים רומנטיים ועד ליחסי שנאה. בנוסף, לשחקן ניתנה האפשרות לבחור באיזה מגדר ברצונו לשחק - כשכיר חרב בשם אלכסיוס, או שכירת חרב בשם קסנדרה, כאשר אפשרות זו קוסמטית בלבד ועלילת המשחק זהה הכל אופן. נוסף על כן, מערכת השיט מ-"Black Flag ומ-"Rogue" חוזרת והשחקן יוכל לנוע בין אזורים שונים דרך הים, להילחם בקרבות ימיים, ואף לגייס קצינים שמשפרים את כוחה של הספינה. כמו כן, המשחק מאפשר להשתתף בקרבות ענק המכילים 300 חיילים. בשל סדר העלילה הכרונולוגי, הואיל והמשחק מתרחש 400 שנה לפני הקמת אחוות המתנקשים, השחקן לא יוכל להשתמש בלהבים הנסתרים המפורסמים של הסדרה, וכאן הכלי העיקרי בו השחקן ישתמש במהלך העלילה על מנת להתנקש במטרותיו יהיה החנית של ליאונידס הראשון, לוחם ספרטני אגדי, אשר על פי העלילה הוא סבו של הגיבור או הגיבורה הראשיים.

יציאה לשוק

לפני ההופעה הרשמית של המשחק ב-E3 2018, שם המשחק - Assedin's Creed Odyssey - הודלף במאי 2018 לאחר שהאתר הצרפתי "Jeuxvideo" פרסם תמונה של מחזיק מפתחות בצורת קסדה עם השם Assassin's Creed Odyssey על העטיפה. חברת "יוביסופט" הודיעה רשמית על Assassin's Creed Odyssey ועל הופעתה הרשמית בתערוכת הבידור האלקטרוני E3 2018 זמן קצר לאחר מכן. יום לפני מסיבת העיתונאים של Ubisoft E3, צילומי מסך של המשחק הודלפו על ידי אתר המשחקים "Gematsu". המשחק יצא ב-5 באוקטובר 2018 ל-Windows, פלייסטיישן 4, Xbox One X ו-Xbox live.